BID VIR ONS VOLK EN ONS LAND!
"As Ek die hemel toesluit dat daar geen reën is nie, of as Ek die sprinkaan beveel om die land af te eet, of as Ek pes onder my volk stuur, en my volk oor wie my Naam uitgeroep is, hulle verootmoedig en bid en my aangesig soek en hulle bekeer van hul verkeerde wee, dan sal Ek uit die hemel hoor en hulle sondes vergewe en hulle land genees"
In die twee teksverse gee God vir Israel vroegtydig 'n voorskrif vir hul genesing, amper soos 'n dokter wat vir 'n pasiënt sê dat hy baie siek gaan word en solank 'n voorskrif vir genesing gee. In vers 13 waarsku God dat Hy ongehoorsaamheid met droogte en plae (sprinkane) straf en in vers 14 sê Hy vir Salomo hoe om sulke rampe te vermy – deur nasionale verootmoediging.
Dis wat valse trots aan mense en volke doen! Die Hebreeuse woord vir trots beteken om soos die see-gety op te stoot. Jy raak vol van jouself en sê: "Ek het God nie in my lewe nodig nie. Ek kan my eie potjie krap en self besluit hoe ek my lewe wil lei". Valse trots verteer nie net enkelinge nie, maar ook gemeentes soos dié in Laodicea: "Want jy sê: Ek is ryk en het verryk geword en het aan niks gebrek nie..." (Openb.3:17). Laodicea wou sonder God oor die weg kom en het selfs goed daaroor gevoel!
Die laaste vereiste wat God daardie nag vir Salomo vir Israel se volksherstel gee, is: "... hulle bekeer van hul verkeerde weë". Wie sy verkeerde weg verlaat, ervaar God se heiligheid in sy lewe. Dit geld ook vir volke.
Die Bybel waarsku sulke kerke baie duidelik: "...mense wat – al ken hulle die verordeninge van God goed, dat dié wat sulke dinge doen, die dood verdien – dié dinge nie alleen self doen nie, maar ook hul goedkeuring skenk aan dié wat dit doen" (Rom.1:32).
Ons voel die straf van God vandag aan ons lyf - ons land is droog en verdrink in misdaad. Almal smag na water – mens, plant en dier. En ook na veiligheid en vrede. Daarom het ons 'n geestelik reën, 'n berouvolle terugkeer na God, baie meer nodig. Daar is vir ons net een uitweg uit hierdie verval; draai om, terug na God toe! Salomo skryf: "Hy wat sy oortredinge bedek, sal nie voorspoedig wees nie; maar hy wat dit bely en laat staan, sal barmhartigheid vind" (Spr.28:13).
En dis wat hierdie volk van ons moet doen. Kom ons bid vir ons volk en ons droë en misdadige land dat God sal vergewe en in sy grote genade die sluise van die hemel oor ons sal ooptrek.